Speciale Christi preceptum dilectionem esse nemo quis dubitet, et cetera. Ego Walterius, archiepiscopus Vesonciensis, in Christi nomine, notum facio cunctis successoribus meis, tam episcopis quam archidiaconibus, ac reliquis hujus æcclesiæ prelatis, quia Cluniensis cænobii congregationem speciali nobis familiaritate conjunctam in quantum possumus solaciari congruum ducimus, ut ipsorum bonis operibus, Deo largiente, participemur. Plane monachi jam dicti loci supplices adeuntes nostram seniorumque nostrorum canonicorum presentiam humiliter poposcerunt æcclesiastica auctoritate per notationem litterarum concedi sibi altare de æcclesia quæ sita est in villa Portensi, et dedicata in veneratione sancti Stephani. Quorum precibus libenti animo prebentes assensum, ut eorum nos et successores nostri participes simus bonorum operum, concedimus eis predictum altare cum decimis et ceteris obsequiis ad æcclesiam pertinentibus, salvo censu eulogiarum atque paratarum, qui suo tempore reddendus est. Sit autem hec litteralis concessio pro signo socialitatis, ut tam vivi quam defuncti, vel illorum vel nostri, communiter participentur bonis actibus quos per Dei gratiam gesserimus. Testes Manegaldus decanus, Rotbertus abbas, Umbertus, Botzo, Albricus, Oddo archidiaconus, Ornadus, Durannus, Vuitbertus, Umbertus, Ugo, Richardus, Vuarnerius. Regnante Rodulfo rege.